एपीएफ फाइनलमा
नेपाल एपीएफ क्लब (एपीएफ) प्रधानमन्त्री कप महिला राष्ट्रिय क्रिकेट प्रतियोगिताको फाइनलमा प्रवेश गरेको छ । नेपाली राष्ट्रिय टोलीकी कप्तान इन्दु बर्माको अविजित अर्धशतकबाट प्रेरित एपीएफले आइतबार क्वालिफायर १ मा कोशी प्रदेशलाई ५२ रनले पराजित गर्‍यो । 
काठमाडौँ — नेपाल एपीएफ क्लब (एपीएफ) प्रधानमन्त्री कप महिला राष्ट्रिय क्रिकेट प्रतियोगिताको फाइनलमा प्रवेश गरेको छ । नेपाली राष्ट्रिय टोलीकी कप्तान इन्दु बर्माको अविजित अर्धशतकबाट प्रेरित एपीएफले आइतबार क्वालिफायर १ मा कोशी प्रदेशलाई ५२ रनले पराजित गर्‍यो । प्लेयर अफ द म्याच इन्दुले ५० बल खेली ३ चौका र १ छक्का प्रहार गरी ५६ रन बनाएपछि टस हारेर ब्याटिङको निम्तो पाएको एपीएफले त्रिवि क्रिकेट मैदान कीर्तिपुरमा निर्धारित २० ओभरमा २ विकेट गुमाई १ सय ३९ रन बनायो । कप्तान सीता रानामगरले खेलको आक्रामक इनिङ्समा इन्दुले अर्को परिपक्व इनिङ्स खेलेकी थिइन् । सीता र ज्योति पाण्डेले ३८ रन जोडेर एपीएफलाई राम्रो सुरुआत दिलाएका थिए । ज्योतिलाई १२ रनमा कोशीकी कप्तान रुविना क्षत्रीले बोल्ड गरिन् । ज्योतिले १७ बल खेली २ चौका प्रहार गरिन् । रनआउट भएकी सीताले ४५ रन बनाउने क्रममा ३७ बल खेली ३ चौका र २ छक्का प्रहार गरेकी थिइन् । सीता आउट भएपछि इन्दु र रोमा थापाले तेस्रो विकेटमा ७ ओभरमा अविजित ५८ रनको साझेदारी गरे ।जवाफमा आएको कोशीले ४ विकेट गुमाई ८७ रनमात्र बनाउन सक्यो । कोशीकी ओपनर काजल श्रेष्ठ ४ रनमै आउट भइन् । अर्की ओपनर रुविनाले २६ बल खेली ४ चौकासहित २२ रन बनाए । अप्सरी बेगमले सर्वाधिक ३१ रन बनाइन् । उनले ४८ बल खेली २ चौका र १ छक्का प्रहार गरिन् । खेलको अन्तिम बलमा बोल्ड भएकी लाकिता राजवंशीले ३२ बल खेली २ चौकासहित १४ रन बनाए । एपीएफबाट रेखा रावल, सोनु खड्का, सुमन विष्ट र सीताले १–१ विकेट लिइन् । कोशीको फाइनल पुग्ने सम्भावना अझै सकिएको छैन । कोशीले सोमबार सुदूरपश्चिम प्रदेशसँग क्वालिफायर २ मा खेल्नेछ र विजेताले एपीएफसँग उपाधिका लागि बुधबार खेल्नेछ । सुदूरपश्चिमले आइतबार भएको इलिमिनेटरमा वाग्मती प्रदेशलाई ९ विकेटले पराजित गर्‍यो । विन्दु रावलले अविजित ५४ रन बनाएपछि सुदूरपश्चिमले १ सय रनको लक्ष्य १५ ओभरभित्रै पूरा गरेको थियो । प्लेयर अफ द म्याच विन्दुले ४९ बल खेली ७ चौका प्रहार गरिन् । उनले रुवि पोदारसँग ८ ओभरमा ४३ रन जोडेर सुदूरपश्चिमलाई राम्रो सुरुआत दिलाएकी थिइन् । रुविले २२ बल खेली २ चौकासहित १८ रन बनाई मनीषा उपाध्यायको बलमा आउट भइन् । सम्झना खड्का १६ बलमा २ चौका प्रहार गर्दै २१ रन बनाई अविजित रहिन् । यसअघि टस जितेर ब्याटिङ गरेको वाग्मती १९ ओभरमा ९९ रनमा अलआउट भएको थियो । कञ्चन श्रेष्ठले टोलीबाट सर्वाधिक ३६ रन बनाइन् । ४६ बल खेलेकी उनले ५ चौका प्रहार गरिन् । सोनी पाख्रिन १४ तथा हेलिसा गुरुङ र खुसी डंगोल समान १० रनमा आउट भए । सुदूरपश्चिमकी करिश्मा थापाले ३ विकेट लिइन् । उनले सो क्रममा ४ ओभरमा ३२ रन खर्चेकी थिइन् । लक्ष्मी साउद र कप्तान रीतु कनोजियाले २–२ विकेट लिए । 